НАРЕДБА
за организацията и финансирането на дейностите по управление на отпадъците в община СМЯДОВО

	РАЗДЕЛ І. ОБЩИ РАЗПОРЕДБИ 

Чл.1. Тази наредба урежда :
1. Правата и задълженията на физическите и юридическите лица, учрежденията и организациите и взаимоотношенията между тях при осъществяването на дейностите по управление на отпадъците.

2. Реда и условията за изхвърлянето, събирането, транспортирането и обезвреждането на отпадъците на територията на община Смядово.

3. Финансовото осигуряване на дейностите по управление на отпадъците.

4. Контрола, глобите и санкциите за нарушаване разпоредбите на настоящата Наредба.

5. Наредбата е задължителна за населените места на територията на Община Смядово и се отнася за всички физически лица, които живеят или временно пребивават на територията на Общината и юридическите лица, осъществяващи дейност на нейна територия. 

РАЗДЕЛ ІІ.  ПРАВА И ЗАДЪЛЖЕНИЯ НА КМЕТА И ОБЩИНСКАТА АДМИНИСТРАЦИЯ 
Чл.2.(1) Кметът на Общината планира, организира и контролира цялостната дейност по управление на отпадъците, образувани на нейната територия, съобразно изискванията на Закона за управление на отпадъците /ЗУО/ и поддържане на чистотата  на общината в съответствие със санитарно-хигиенните и екологични изисквания. За целта Кмета, респ. Общинската администрация:
	1. Разработва, а Общинския съвет приема и при нужда актуализира Общинска програма за управление на дейностите по ТБО, съгласно изискванията на Закона за управление на отпадъците;
2. Осигурява достатъчно съдове за отпадъци, поставя ги на определените за това места и ги поддържа в изправно състояние.
3. Организира извозването на ТБО от съдовете за смет по определен график.
4. Осигурява поддържането на депото в местността “Грибаков дол” в съответствие с изискванията на нормативните документи.
5. Осигурява необходимите финансови средства за извършване на дейностите по поддържане на чистотата и контролира разходването им. 
6. Организира дейността по предотвратяване изхвърлянето на отпадъци на неразрешени за това места и създаване на незаконни сметища.
7. Организира и осигурява поддържането, закриването и рекултивирането на стари замърсявания до пълното възстановяване на терена.
	8. Предлага за одобряване от Общинския съвет план-сметка за разходите за услугите по управление на отпадъците и размера на такса ”битови отпадъци”. 
	9. Предлага на Общинския съвет за приемане тарифа за цените за депониране на общинското депо (сметища) от предприятия, учреждения, търговски обекти, фирми и др., организирани при изхвърляне на разрешени от Общината небитови отпадъци, съгласно Приложение №1.
	10. Ежегодно до 30 октомври определя със Заповед районите на организирано сметосъбиране и сметоизвозване и честотата на извозване.

	11. Проучва възможностите за осъществяване на схеми за разделно събиране на битови отпадъци.
12.Организира и осигурява почистването, в т.ч. и от сняг на уличните платна площади, алеи, паркове и други обществени места.
13. Определя прилежащите части към сгради и терени, отговорността за почистването, на които носят техните собственици, а ако са отдадени под наем – наемателите.
14.  Осигурява телефон, на който гражданите да могат да сигнализират за нарушения, да заявяват и правят предложения, свързани с дейностите по третиране на битови и строителни отпадъци на територията на Община Смядово.
	15. Организира провеждането на мероприятия за почистване и хигиенизиране на населените места с привличане на широко обществено участие. 
16. Контролира спазване на разпоредбите на Наредбата чрез специализирани контролни органи към Общинска администрация и санкционира нарушителите в предвидените случаи.

(2) Кметът на общината може да упълномощи длъжностни лица от общинската администрация за изпълнение на правата и задълженията по този член. 

РАЗДЕЛ ІІІ. ПРАВА И ЗАДЪЛЖЕНИЯ 
НА ФИЗИЧЕСКИТЕ И ЮРИДИЧЕСКИ ЛИЦА 

Чл. 3. Физическите и юридическите лица имат право:

1. Да правят предложения за подобряване организацията и изпълнението на дейностите по третиране на отпадъците и поддържане на чистотата.
2. Да сигнализират на Общинската администрация за неспазване на разпоредбите на настоящата наредба и ЗУО.
3.  Да сигнализират на Общинската администрация за неизпълнение или некачествено изпълнение на задълженията на лицата, извършващи дейностите по третиране на отпадъците и поддържане на чистотата на територията на Общината.
4.	Да съдействат на контролните органи при констатиране на нарушения.

Чл. 4. Физическите и юридическите лица са длъжни:

1. Да изхвърлят отпадъците само в определените за целта съдове за битови отпадъци, като ги опазват  и не допускат разпиляване на отпадъци извън тях и да осигуряват поддържане на чистотата около тях.
2.  Да опазват и поддържат чистотата на територията на имотите /в т.ч. и незастроените/, на които са собственици, ползватели или наематели, входовете около тях и прилежащите тротоари. 
	3. Да заплащат такса „Битови отпадъци” в определения от Общинския съвет размер по реда на ЗМДТ и Наредбата за определянето и администрирането на местните такси и цени на услуги и определените от Общинския съвет тарифи за услугите по дейностите за управление на отпадъците.
4. Да съхраняват излезли от употреба МПС, които не са в движение в имот - тяхна собственост или да го предават на площадки за временно съхраняване или в центрове за разкомплектоване , в съответствие със Закона за управление на отпадъците 
5. Да оползотворяват градинските отпадъци или да ги извозват със собствен транспорт на общинското депо или сметище.

Чл. 5. Забранява се:

1. Изхвърлянето и обезвреждането на отпадъци извън предназначените за целта съдове.
2. Изхвърлянето в съдовете за твърди битови отпадъци на отпадъци с потенциално висок екологичен и здравен риск в т. ч. едрогабаритни, строителни, лесно запалими, взривоопасни, разяждащи, токсични, течни,  медицински, растителни и животински, земни маси и др. които биха могли да доведат до увреждане на самите съдове, сметоизвозващата  техника и обслужващия персонал. 
3. Изхвърлянето на отпадъци от производствени и търговски обекти, заведения за обществено хранене, административни и жилищни сгради, в уличните кошчета за смет.
4. Изхвърлянето в съдовете за битови отпадъци на отпадъци от промишлеността, селското стопанство и животновъдството.
5. Паленето и изгарянето на отпадъци в съдовете за смет и изхвърлянето на незагасена жар.
6.Изгарянето на всякакви видове отпадъци , освен в случаите когато изгарянето се извършва в специализирани съоръжения за експлоатацията, на които са издадени съответните разрешения. 
7 Разместването на съдове за отпадъци без съответното разрешение от Общинската администрация.
 	8.Паркирането на превозни средства по начин, който би попречил на събирането и извозването на отпадъците.
9.Смяна на отработени масла и нефтопродукти на нерегламентирани места.
10. Изхвърлянето на отработени масла и нефтопродукти в повърхностни и подземни води и в канализационни системи, съхраняването им по начин, водещ до замърсяване на почвата и изгарянето на отработените масла. 
11.Съхраняване на излезли от употреба МПС и техни компоненти на обществени места.
	12. Поставянето на излезли от употреба луминисцентни лампи, негодни за употреба батерии и акумулатори, отработени масла и отпадъчни нефтопродукти в съдове за битови отпадъци, както и смесването им с други отпадъци.
	13. Неконтролираното освобождаване и/или изхвърляне на негодни за употреба акумулатори, както и неконтролираното освобождаване, изхвърляне и/или изливане на електролит от негодни за употреба акумулатори. 
	14. Събирането, транспортирането и депонирането на строителни и промишлени неопасни отпадъци на общинското депо и /или сметища без разрешение на Кмета на Общината. 
	15. Замърсяването на тротоарните и улични платна с битови, животински, растителни и строителни отпадъци.

	Чл.6. (1)Почистването на пазари, места за улична търговия, автогара, ЖП гара и други подобни се извършва от лицата, които ги стопанисват и експлоатират и се контролира от Кмета на Общината, кметовете и кметски наместници на населените места.
	(2) Почистването и поддържането на чистотата на имоти – общинска собственост отдадени под наем и прилежащите им терени е задължение на наемателите.

	Чл.7 Отговорност за спазване разпоредбите на чл.5 и чл.6 от настоящата наредба носят:
		1. Ръководителите на фирмата или организацията, а за извозването на строителните отпадъци и земни маси – и водачите на моторното превозно средство.
		2. Собственикът, а ако жилищния имот е отдадено под наем – наемателят, който обитава жилищния имот .
		3. Всички собственици или наематели на многофамилните жилищни сгради.
		4. Домоуправителя на многофамилните жилищни сгради – за спазване разпоредбите на чл.4, т.2 от настоящата Наредба.

	Чл.8. (1)Фирмите и организациите, които образуват отпадъци извън битовите, са длъжни да организират сами обезвреждането и извозването им до общинското депо (сметища), ако депонирането им е разрешено от Общината.  
	(2) За депонирането на небитови отпадъци се заплаща такса за ползване на общинско депо по цени, определени по тарифа, съгласно чл.2, ал.1, т.9 от настоящата Наредба.
`
РАЗДЕЛ ІV. ОРГАНИЗАЦИЯ НА ДЕЙНОСТИТЕ ПО 
УПРАВЛЕНИЕ НА БИТОВИТЕ ОТПАДЪЦИ 

	Чл.9. Дейности по събиране, съхранение, транспортиране, оползотворяване и обезвреждане на битови отпадъци могат да извършват лица, притежаващи съответното разрешение по чл.37 от Закона за управление на отпадъците /ЗУО/.

	Чл.10. Отговорни за събирането, извозването и обезвреждането на битовите отпадъци, почистването на местата за обществено ползване, както и  снегопочистването, е Кмета на Общината или лицата, на които Кмета е възложил чрез договор изпълнението на съответните дейности.

	Чл. 11. Лицата по чл.9 са длъжни:
	1. Да изпълняват дейностите по събирането, транспортирането и обезвреждането на битовите отпадъци качествено, в съответствие с утвърдените графици и при стриктно спазване на санитарно-хигиените и екологични изисквания.
	2. Да изготвят и съгласуват с Кмета на Общината цялостната технологична и организационна схема на работа, в т.ч. местоположението на съдовете за БО, маршрутите за обслужването им, графици за почистване на обществените места и др.
	3. Да не допускат замърсявания в процеса на извършваните от тях дейности.
	4. Да водят отчет, съгласно изискванията на Наредба № 9/28.09.2004г., за реда за оформянето на документи, относно отчета и информацията за управлението на дейностите по отпадъците.

РАЗДЕЛ V. ОРГАНИЗАЦИЯ НА ДЕЙНОСТИТЕ ПО УПРАВЛЕНИЕ НА СТРОИТЕЛНИ ОТПАДЪЦИ И ИЗЛИШНИ ЗЕМНИ МАСИ 

Чл.12. Третирането и транспортирането на строителните отпадъци и излишните земни маси при извършване на ново строителство или при разрушаване, реконструкция или текущ ремонт на сгради и съоръжения е задължение на собственика, инвеститора или изпълнителя на дейността, от която са формирани.

Чл.13 (1) Лицата заявители на разрешение за строеж, едновременно с документите по чл.144,ал.1 от Закона за устройство на територията, представят и информация за вида и количеството на строителните отпадъци и излишните земни маси, които ще се образуват по време на строителството. 
(2)Лицата, извършващи строителен  ремонт и събаряне на сгради и помещения са длъжни да уведомят общинската администрация и да представят информация за вида и количеството на отпадъците, които ще се образуват в резултат на тази дейност.
(3) Лицата от ал.1 и ал.2 подават заявление до Кмета на Община Смядово 
	(4) Главният архитект на Община Смядово, при издаване на разрешения за строеж за обекти на територията на общината, вписва като фактическо основание мястото за депониране на строителните отпадъци и земните маси.	
	(5) Депонирането на земните маси при извършване на строително-ремонтни дейности и изкопни работи става по реда на издадените разрешителни и предписания.
	(6)  Извозването и депонирането на строителни отпадъци от обекти се извършва след издаване на разрешително и платена такса, съгласно Приложение №1.

	Чл.14. (1) Не се допуска временно депониране на строителни материали, строителни отпадъци и изкопни земни маси извън границите на строителните площадки и/или извън границите на имота. На всяка строителна площадка или обект (при ремонт) задължително се осигурява съд за временно съхранение на строителните отпадъци.
	(2) Абсолютно се забранява изхвърлянето на строителни отпадъци в контейнерите за битови отпадъци.

	Чл.15. Изпълнителят на строителството е длъжен:
	1. Да не допуска по време на строителството замърсяване на граничещите с обекта тротоари, улични платна, зелени площи и др. терени със строителни материали, СО и ЗМ;
	2.  Да не допуска при транспортиране на СО и ЗМ замърсяване на уличните платна;
3.  Да не допуска транспортиране на СО и ЗМ в камиони без покривала. След приключване на строителството да почисти цялата строителна площадка, вкл. и измиване на улиците, тротоарите, алеите, пешеходните зони и др. замърсени елементи на строителната площадка с твърда настилка. 
	4. Да не изхвърля СО и ЗМ извън определените за депониране места.

РАЗДЕЛ VІ. ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА МАСОВО РАЗПРОСТРАНЕНИ ОТПАДЪЦИ

Чл.16.(1) Масово разпространени отпадъци са:
1.	отпадъци от батерии и акумулатори;
2.	излезли от употреба луминесцентни и други лампи, съдържащи живак;
3.	отработени масла и отпадъчни нефтопродукти;
4.	отпадъци от моторни превозни средства и излезли от употреба МПС;
5.	излезли от употреба пневматични гуми.
6.	отпадъци от опаковки
(2) Масово разпространените отпадъци се събират разделно от другите отпадъци и не се изхвърлят в съдовете за битови отпадъци.

Чл.17 Дейности по събиране, съхраняване, преработване и/или обезвреждане на масово разпространени отпадъци имат право да извършват само лица, притежаващи съответното разрешение по чл.37 от ЗУО .

Чл.18.(1) Масово разпространените отпадъци се събират на места, определени от Общината и/или във всички търговски обекти на територията на общината, където се предлагат. 
(2) Лицата, извършващи продажба на портативни батерии, автомобилни акумулатори, луминесцентни и други лампи, съдържащи живак са задължени да предвидят места за поставяне на специализирани съдове за събиране на негодни за употреба батерии, акумулатори и лампи и осигурят достъп до тях. 
(3) Лицата от ал.2 поставят в търговския си обект табели с информация за възможните места за предаване на излезли от употреба лампи.
 (4) Лицата, при чиято дейност се образуват отпадъчни нефтопродукти и отработени масла ги предават за оползотворяване и/или обезвреждане на лицата по чл.17 или ги оползотворяват и/или обезвреждат в собствени съоръжения в съответствие с разпоредбите на ЗУО и подзаконовите нормативни актове по прилагането му. 

Чл.19. (1) Общината определя местата за смяна на отработените моторни масла на територията й и информира обществеността.
(2) Към местата за смяна на отработени моторни масла се включват сервизите и бензиностациите, отговарящи на изискванията на Наредбата за изискванията за третиране и транспортиране на отработени масла и отпадъчни нефтопродукти /ДВ.бр.90/2005г./
(3) Физическите и юридическите лица, предлагащи за продажба моторни и трансмисионни масла, поставят на подходящи и достъпни места в търговските си обекти списъка на определените по ал.1 места.

Чл.20 (1) Отпадъците от излезлите от употреба пневматични гуми и моторни превозни средства (МПС) се събират, съхраняват, преработват и/или обезвреждат от лица, притежаващи разрешително по чл.37 от ЗУО.
(2) Лицата по ал.1 изграждат събирателни пунктове след съгласуване от общината.
(3) Гражданите, едноличните търговци и юридическите лица са длъжни да предават:
       - излезлите от употреба пневматични гуми в определените събирателни пунктове;
	     - излезлите от употреба МПС в центрове за разкомплектоване.

Чл.21 Кметът на Общината определя районите и местата в населените места, в които ще се въведе системата за разделно събиране, в зависимост от възможностите за осигуряване на системно събиране на разделно събраните отпадъци и броя на желаещите от даден район да участват в системата

РАЗДЕЛ VII: ФИНАНСИРАНЕ НА ДЕЙНОСТИТЕ ПО УПРАВЛЕНИЕ НА ОТПАДЪЦИТЕ

Чл. 22. (1) Общината осигурява средствата, необходими за извършване на дейностите по управление на отпадъците от такса „Битови отпадъци”, съгласно Закона за местни данъци и такси /ЗМДТ/.
(2) За услугите по събирането, извозването, обезвреждането на отпадъците и поддържането на депото и местата за обществено ползване, данъчно задължените лица плащат такса ”Битови отпадъци”.
(3) Определянето и събирането на такса „Битови отпадъци” става по реда на ЗМДТ и Наредбата за определянето и администрирането на местните такси и цени на услуги на Общински съвет – гр.Смядово (Приета  с Решение №270/06.03.2003г., изм. и доп. с Решение №216/25.01.2006г.).  

Чл. 23. Таксата за битови отпадъци се определя в годишен размер за всяко населено място поотделно с решение на Общински съвет въз основа на определена план - сметка.

Чл. 24. /1/Извършване на дейности по третиране и транспортиране на строителни отпадъци /СО/ и излишни земни маси /ЗМ/ е задължение на собственика, инвеститора или изпълнителя на дейността, от която са формирани 
/2/ За депонирането на СО и ЗМ лицата по ал. /1/ заплащат такси определени в лв./м3  съгласно Приложение № 1.

РАЗДЕЛ VІІІ. КОНТРОЛ 

Чл.25. Контролната дейност по тази наредба се осъществява от упълномощени със заповед на Кмета на общината длъжностни лица, които съставят предписания със задължителен срок за отстраняване на нарушенията и/или актове на нарушителите.

РАЗДЕЛ ІХ: АДМИНИСТРАТИВНО - НАКАЗАТЕЛНИ РАЗПОРЕДБИ 

Чл.26.(1) За нарушаване разпоредбите на настоящата наредба физическите лица се наказват с глоби, както следва: 
1.	за нарушения по чл.4  - от 20 до 200 лв.;
2.	за нарушения по чл.5  - от 50 до 500 лв.;
3.	за нарушения по чл.15  - от 50 до 500 лв.
4.	За други нарушения на настоящата наредба – от 10 до 100 лв.
(2)	 При повторно нарушение на физическото лице се налага глоба в двоен размер.

Чл.27.(1) За нарушаване разпоредбите на настоящата наредба едноличните търговци или юридическите лица се наказват с глоба, както следва:
1. за нарушения по чл.4 – глоба от 100 до 500лв.;
2. за нарушения по чл.5 и чл.15 - глоба от 200 до 700 лв.;
3. за други нарушения на настоящата наредба – от 50 до 200 лв.
(2) При повторно нарушение на юридическото лице се налага глоба в двоен размер.

Чл. 28. (1) Нарушенията по чл.26 и чл.27 се установяват с акт на длъжностните лица, определени от Кмета на Общината.
(2) Наказателните постановления се издават от Кмета на общината или от упълномощено от него лице.
(3) Установяването на нарушенията, издаването, обжалването и изменението на наказателните постановления се извършват по реда на Закона за административните нарушения и наказания.

РАЗДЕЛ Х. ДОПЪЛНИТЕЛНИ РАЗПОРЕДБИ 

§1. По смисъла на тази наредба: 
1. "отпадък" е вещество, предмет или част от предмет, от който притежателят се освобождава или възнамерява да се освободи, или е длъжен да се освободи. Вещества, предмети или части от предмети, предадени на специализираните фирми за третиране на отпадъци от собственика или от упълномощено от него лице, също се определят като "отпадъци" до момента, в който възстановените от тях материали или произведената от тях енергия бъдат включени в производствения цикъл; 		
2. "битови отпадъци" са тези, които се получават в резултат на жизнената дейност на хората по домовете, в административни, социални и обществени сгради. Към тях се приравняват и отпадъци от търговски обекти, занаятчийски дейности, обекти за отдих и забавления, когато нямат характер на опасни отпадъци и в същото време тяхното количество или състав няма да попречи на третирането им съвместно с битовите;
3. "производствени отпадъци" са тези, образувани в резултат на промишлена, занаятчийска и обслужваща дейност на физическите и юридическите лица;
4. "опасни отпадъци" са тези отпадъци, чийто състав, количество и свойства създават риск за човешкото здраве и околната среда и са определени като такива според Базелската конвенция за контрол на трансграничното движение на опасни отпадъци и тяхното обезвреждане;
5. "строителни отпадъци" са отпадъците, получени в резултат на строителна дейност на строителни площадки, както и такива от разрушаване или реконструкция на сгради и съоръжения;
6. "причинител на отпадъци" е физическо или юридическо лице, при чиято дейност се образуват отпадъци;
7. "притежател на отпадъците " е лицето, при чиято дейност се образуват отпадъци от момента на образуването им до момента на предаването им на оправомощено лице за следващо третиране;
8. "третиране на отпадъците" е събирането, съхранението и обезвреждането на отпадъците и всички междинни операции, както и повторното им използване, рециклиране и възстановяване или производството на енергия и материали от отпадъци.
9. "обезвреждане на отпадъците" е такова въздействие върху отпадъците (депониране, ре-циклиране, изгаряне, неутрализиране и др.), при което опасността за здравето на хората или замърсяването на околната среда от тях не превишават установените норми.
10. "депониране на отпадъци" е складирането на отпадъци повече от 6 месеца по начин, който не представлява опасност за човешкото здраве и околната среда, и не се предвижда последващо третиране на отпадъците.
11. "масово разпространени отпадъци" са отпадъци, които се образуват след употреба на продукти от многобройни източници на територията на цялата страна и поради своите характеристики изискват специално управление.
12. "повторно" е нарушението, когато е извършено в едногодишен срок от влизане в сила на наказателното постановление, с което нарушителят е наказан за нарушение от същия вид.
13. "едрогабаритни отпадъци " са битовите отпадъци, които поради своите размери или тегло не могат да се поставят в съдовете за битови отпадъци или създават затруднения при товаренето им.
14."съдове за битови отпадъци" са контейнери, кофи, кошчета и чували, предназначени за събиране на битови отпадъци или на отделни фракции от тях .
15. "прилежащи терени" са обслужващите тротоари, части от уличните платна, околоблоковите пространства и зелените площи, паркингите, гаражите и др. към конкретни жилищни и обществени сгради, обекти с обслужващи функции, производствени предприятия и др.
16. "депо"е съоръжение за обезвреждане на отпадъци, което се намира върху земята или под земята, вкл. тези на територията на предприятията /депа, в които причинителят на отпадъци ги обезврежда непосредствено до мястото на образуването им/. Към депата не се включват съоръженията за временно съхранение на отпадъците и тези, в които 	 отпадъците се претоварват или третират преди понататъшната им преработка или рецикпиране. 
17."негодна за употреба батерия или акумулатор" е батерия или акумулатор, която не може да бъде използвана повторно и е предназначена за преработване или обезвреждане. 
18."излязла от употреба лампа" е луминисцентна или друга лампа, съдържаща живак, която не може да бъде използвана повторно. 
19."отработени масла и отпадъчни нефтопродукти" са маслата и нефтопродуктите по смисъла на 1, т.1 и 2 от допълнителните разпоредби на Наредбата за изискванията за третиране и транспортиране на отработени масла и отпадъчни нефтопродукти /ДВ.бр.90/2005г./
20."излязло от употреба МПС" е моторно превозно средство по смисъла на 1, т.2 от допълнителните разпоредби на Наредбата за изискванията за третиране на отпадъците от моторни превозни средства (ДВ.бр.104/2004г.)

РАЗДЕЛ ХІ. ЗАКЛЮЧИТЕЛНИ РАЗПОРЕДБИ 
 
§1. Настоящата наредба се приема с решение №……/…………..от заседание на Общински съвет-Смядово, Протокол №….. / ……….2006г., на основание чл.19 от Закона за управление на отпадъците и чл.21,ал.1,т.13 и чл.21, ал.2 от Закона за местното самоуправление и местната администрация. 

  

Приложение № 1 към чл.13, ал. 6 

№	
Наименование на отпадъците
	
Стойност – лв./м3	
1	Земни маси от жилищно строителство,изкопи за подземни комуникации и пътно строителство	
1.50	
2.	Строителни отпадъци	3.30	
3.	Други неопасни отпадъци	4.40